b'\n_START_ARTICLE_\nItrakonazol\n_START_SECTION_\nUporaba\n_START_PARAGRAPH_\nItrakonazol ima \xc5\xa1ir\xc5\xa1i spekter u\xc4\x8dinkovitosti kot flukonazol, vendar o\xc5\xbejega kot vorikonazol ali posakonazol. V nasprotju s flukonazolom je u\xc4\x8dinkovit tudi proti aspergilusu. Odobren je tudi za uporabo pri blastomikozi, sporotrihozi, histoplazmozi in onihomikozi. Ve\xc4\x8d kot 99\xc2\xa0% se ga ve\xc5\xbee na plazemske beljakovine in ne prehaja v mo\xc5\xbegansko-hrbtenja\xc4\x8dno teko\xc4\x8dino in zato ni u\xc4\x8dinkovit pri meningitisu ali drugih oku\xc5\xbebah osrednjega \xc5\xbeiv\xc4\x8devja._NEWLINE_Uporablja se tudi pri sistemskih oku\xc5\xbebah, kot so aspergiloza, kandidoza in kriptokokoza, pri katerih uporaba drugih protiglivnih u\xc4\x8dinkovin bodisi ni primerna ali pa je neu\xc4\x8dinkovita._NEWLINE_Vklju\xc4\x8den je bil tudi v ve\xc4\x8d raziskav glede u\xc4\x8dinkovitosti pri razli\xc4\x8dnih vrstah raka, na primer raku bazalnih celic, nedrobnoceli\xc4\x8dnem raku plju\xc4\x8d in raku prostate.\n_START_SECTION_\nFarmacevtske oblike\n_START_PARAGRAPH_\nItrakonazol je na voljo v obliki kapsul, ki vsebujejo 100 mg u\xc4\x8dinkovine. Obi\xc4\x8dajni odmerek je ena kapsula vsakih 12 ur. Zaradi netopnosti itrakonazola ter njegovi ob\xc4\x8dutljivosti na spremembo pH je kapsula izdelana s posebno metodologijo in vsebuje majhne pelete z u\xc4\x8dinkovino. Kapsula je tudi sorazmerno velika in nekaterih bolnikom predstavlja njeno zau\xc5\xbeitje te\xc5\xbeavo._NEWLINE_Intravenska oblika itrakonazola je na voljo v nekaterih dr\xc5\xbeavah (v Sloveniji so na voljo le peroralne oblike)._NEWLINE_Po zau\xc5\xbeitju ima itrakonazol sorazmerno nizko biolo\xc5\xa1ko uporabnost, zlasti \xc4\x8de je bolnik ne zau\xc5\xbeije s hrano. Bolje se absorbira zdravilo v obliki peroralne raztopine, vsebuje pa ciklodekstrin, ki lahko pri nekaterih bolnikih povzro\xc4\x8di drisko.\n_START_SECTION_\nMehanizem delovanja\n_START_PARAGRAPH_\nItrakonazol spada med derivate triazola. Zavira sintezo ergosterola v celi\xc4\x8dni membrani gliv. Ker je ergosterol \xc5\xbeivljenjsko pomembna sestavina teh celi\xc4\x8dnih membran, povzro\xc4\x8di zaviranje sinteze ergosterola protiglivi\xc4\x8dni u\xc4\x8dinek.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki so redki, ob\xc4\x8dasno se pojavljajo glavobol, napetost v trebuhu ali slabost, motnje v delovanju jeter pa so izjemno redke.'